Tóth Fadgyas Melinda

Vannak emberek, akik csendben és rendíthetetlenül teszik a dolgukat. Akik évtizedeken át ott vannak a gyerekek mellett, minden nap ugyanazzal a figyelemmel, szeretettel és szakmai alázattal. Akik nem kérkednek az eredményeikkel, mégis mindenki pontosan tudja: nélkülük szegényebb lenne az óvoda, a közösség, a város.

Hosszú évek óta biztos pont a gyerekek és a kollégák életében. Megbízhatóságával, kedvességével és lelkiismeretességével mindannyiuk tiszteletét kivívta. Tanít, nevel, fejleszt és példát mutat. Szeretetből, türelemből, hivatástudatból.

Pályáját a szakközépiskola után Gyálon kezdte, majd 1992 februárjától, fiatal házasként, a városban telepedett le. Azóta is itt él és dolgozik. 1993 óta a Bartók Béla utcai telephelyen végzi munkáját kitartóan, nagy hatással.

Szakmai fejlődése folyamatos: matematika, gyermekvédelem, viselkedésproblémás gyermekek beilleszkedésének segítése, kézműves pedagógia foglalkozások: csak néhány azok közül a képzések közül, amelyeken részt vett. Emellett megismerkedett az óvodai néptánc, népi gyermekjátékok oktatásának alapjaival is. 2018-ban elkészítette portfólióját, 2019-ben pedig sikeresen lezárta minősítési eljárását.

Szakmai igényességéhez erős és kitartó munkabírás társul. Naprakész ismeretekkel rendelkezik változásokról. Innovatív személyiség, aki folyamatosan fejleszti pedagógusi kompetenciáit, szakmai tapasztalataival, javaslataival, ötleteivel segíti kollégái munkáját, főiskolai hallgatókat mentorált.

Néptáncfoglalkozásokat szervez minden korosztály számára, nagy gondot fordít az anyanyelvi nevelésre, a hagyományok ápolására, és szívén viseli a gyerekek zenei nevelését. Az ének-zene munkaközösség vezetője, aktív szereplője az óvoda kulturális programjainak, legyen szó évköszöntő játékról, bábelőadásról, adventi készülődésről vagy táncházról.

Munkatársaiért is mindig felelősséget érez: mentorál, segít, bemutató foglalkozásokat tart. Vezető-helyettesi feladatokat is ellátott a Bartók tagóvoda telephelyén. Higgadt, megfontolt jelenlétével a mindennapokban is támasza a közösségnek. Hisz abban, hogy a gyerekeket csak szerető, támogató felnőttek között lehet jól nevelni és ő maga ilyen légkört teremt.

Gyál Város Önkormányzatának Képviselő-testülete úgy határozott, hogy a több évtizedes gyáli pedagógusi múlt, a lelkes, tisztességes, becsületes, példaadó munka és a nagyfokú gyermekszeretet méltó elismeréséül a Gyáli Köznevelésért **Díjat Tóthné Fadgyas Melinda, a Gyáli Tátika Óvoda óvodapedagógusa részére adományozza.**